令狐相公見示贈竹二十韻仍命繼和
作者：劉禹錫
朝代：唐

paragraphs: 高人必愛竹，寄興良有以。
峻節可臨戎，虛心宜待士。
衆芳信妍媚，威鳳難棲止。
遂於鼙鼓間，移植東南美。
封以梁國土，澆之浚泉水。
得地色不移，凌空勢方起。
新青排故葉，餘粉籠疎理。
猶復隔牆藩，何因出塵滓。
茲辰去前蔽，永日勞瞪視。
槭槭林已成，熒熒玉相似。
規摹起心匠，洗滌在頤指。
曲直既瞭然，孤高何卓爾。
垂梢覆內屏，迸笋侵前戺。
妓席拂雲鬢，賓階蔭珠履。
抱琴恣閑翫，執卷堪斜倚。
露下懸明璫，風來韻清徵。
堅貞貫四候，標格殊百卉。
歲晚當自知，繁華豈云比。
古詩無贈竹，高唱從此始。
一聽清瑤音，崢然長在耳。